**Vedtægter for Bydelsforeningen Alternativet Nørrebro**

**§ 1** **Navn og hjemsted**

Stk. 1 Foreningens navn er Bydelsforeningen Alternativet Nørrebro og udgøres af Nørrebro valgkreds.

Stk. 2 Foreningen har hjemme i Københavns kommune.

**§ 2 Vedtægters rangorden**

Stk. 1 Vedtægterne i København Kommune, Kbh. storkreds og landsvedtægterne har ved tvivlsspørgsmål forrang for bydelsforeningens vedtægter.

Stk. 2 Bydelsforeningens vedtægter skal godkendes af Københavns Kommunebestyrelsen. Disse vedtægter og senere vedtægtsændringer træder i kraft efter behandling på bydelsforeningens årsmøde og efter godkendelse fra storkredsbestyrelsen. I fald Kbh. Kommunebestyrelsen ikke kan godkende vedtægterne skal der indkaldes til ekstraordinært årsmøde.

**§ 3 Formål for Bydelsforeningen**

Stk. 1 Det er bydelsforeningens formål at engagere og organisere medlemmer og frivillige ved at støtte op om og igangsætte initiativer, som arbejder hen imod Alternativets formål som bevægelse, herunder som parti. Disse initiativer kan blandt andet omfatte igangsættelsen af og støtte til bæredygtige projekter i bydelsforeningens område, styrkelse af lokale fællesskaber, et virke som partiforening, udvikling af politik og aktivisme, samt grønt og socialt iværksætteri.

**§ 4 Medlemmer i Bydelsforeningen**

Stk. 1 Som medlemmer kan optages personer, der kan tilslutte sig foreningens formål og vedkende sig nærværende vedtægter.

Stk. 2 Medlemmer af bydelsforeningen skal være medlem af Alternativet.

Stk. 3 Medlemmerne har stemmeret i den storkreds, kommune og bydelsforening, hvor de har bopæl.

Stk. 4 Bestyrelsen og medlemmerne skal arbejde for, at medlemsskaren afspejler bydelens befolkningssammensætning for at sikre mangfoldighed og repræsentation.

**§ 5 Bydelsforeningsbestyrelsen**

Stk. 1 Bydelsforeningens arbejde ledes af en bestyrelse på mindst 5 og højst 7 personer. Herudover vælges indtil 3 suppleanter. Bestyrelsesmedlemmer er valgt for en 2-årige periode, suppleanter vælges for en 1-årig periode. Det er en frivillig mulighed at opstille som makkerpar til en bestyrelsespost. Udtræder én person af makkerparret må begge udtræde af bestyrelsen

Stk. 2 Bestyrelsen konstituerer sig selv med forperson, næstforperson, kasserer, og eventuelt øvrige roller.

Stk. 3 I lige år er 4 bestyrelsesmedlemmer på valg og i ulige år er 3 på valg. Ved stiftende årsmøde vælges således 3 medlemmer for 1 år og 4 medlemmer for 2 år. I tilfælde af, at det kun er muligt at vælge 5(6) kandidater vælges 3(3) i ulige år og 2(3) i lige år.

Stk. 4 Bestyrelsesmedlemmer skal være medlemmer af Alternativet og må ikke være i restance med kontingent.

Stk. 5 Et medlem kan ikke både bestride folkevalgt tillidspost samt sidde i bestyrelsen medmindre man er valgt som makkerpar. Såfremt et bestyrelsesmedlem bliver folkevalgt, skal personen træde ud af bestyrelsen og den højest rangerede (ud fra antal stemmer) suppleant indtræder.

Stk. 6 Hvert bestyrelsesmedlem har én stemme, men der tilstræbes enighed. Ved fravær kan bestyrelsesmedlemmer afgive stemme ved skriftlig fuldmagt til et andet bestyrelsesmedlem vedr. konkrete beslutningspunkter på dagsordenen. Det tilstræbes dog, at medlemmer er fysisk tilstede

Stk. 7 Bestyrelsen er beslutningsdygtig, når minimum halvdelen af bestyrelsen er til stede, fysisk, digitalt (online) eller ved fuldmagt, inklusiv enten forperson eller næstforperson.

Stk. 8 I tilfælde af stemmelighed ved afstemninger er forpersonens stemme afgørende.

Stk. 9 Bestyrelsen er ansvarlig for at skabe handlerum for medlemmerne samt for behandling af budget og regnskab i bydelsforeningen.

Stk. 10 Bestyrelsen kan nedsætte til arbejdsgrupper og udvalg, samt uddelegere opgaver til enkeltpersoner. Bestyrelsen tager åbent imod ethvert initiativ fra medlemmer og frivillige, som understøtter foreningens formål.

Stk. 11 Bestyrelsen skal gøre referater og regnskab offentligt tilgængelige. Dog skal bestyrelsen vælge at udvise diskretion i bl.a. personfølsomme sager.

Stk. 12 Suppleanter kan deltage i bestyrelsens møder med taleret.

Stk. 13 Hvis forpersonen trækker sig fra bestyrelsen bliver næstforpersonen konstitueret som forperson indtil en ny bestyrelse afholder møde. Der indkaldes den højest rangerede suppleant, og bestyrelsen konstituerer herefter sig selv på ny.

Stk. 14 Bestyrelsen udarbejder en forretningsorden for sit daglige arbejde.

Stk. 15 Alle bestyrelsesmøder er som udgangspunkt åbne og alle fremmødte har taleret medmindre andet er angivet

**§ 6 Valg af kandidater til folkevalgte tillidsposter**

Stk. 1 Bydelsforeningen indstiller lokale kandidater til kommuneforeningen til opstilling til borgerrepræsentationen og regionsrådsvalg. Det tilstræbes, at der anbefales mindst 2 kandidater.

Stk. 2 På årsmødet vælger foreningen kandidater til folketingsvalg blandt de opstillede kandidater. Såfremt et uventet folketingsvalg kræver det, vælges kandidater på et ekstraordinært årsmøde. Bestyrelsen kan i tilfælde heraf indkalde med kortere varsel til ekstraordinært årsmøde, hvis eneste punkt på dagsordenen er valg af kandidater. Det indkaldes dog med mindst 1 uges varsel. Denne paragraf træder i kraft, såfremt landsvedtægterne åbner mulighed for det.

Stk. 3 Kandidater skal have været medlem af Alternativet i minimum 3 måneder på det tidspunkt, hvor de vælges. Kandidaterne vælges for 2 år ad gangen, men nye kandidater kan vælges såfremt et flertal på et årsmøde eller ekstraordinært årsmøde ønsker det.

Stk. 4 De opstillede kandidater til Borgerrepræsentationen fra Nørrebro skal løbende samarbejde med og rådføre sig med bydelsforeningen. Dette gælder både i opstillingsperioden og hvis kandidaten vælges ind i Borgerrepræsentationen

§ 7 Bydelsforeningen Årsmøde

Stk. 1 Bydelsforeningens øverste myndighed er årsmødet, der afholdes hvert år inden udgangen af marts måned og indkaldes med mindst 4 ugers varsel.

Stk. 2 Alle fysisk fremmødte medlemmer af bydelsforeningen, der ikke er i restance med kontingent, er stemmeberettigede og valgbare.

Stk. 3 Dagsorden for årsmødet skal som minimum indeholde:

1. Valg af dirigent
2. Valg af stemmetællere og referent
3. Beretning fra bestyrelsen
4. Fremlæggelse af regnskab til godkendelse
5. Behandling af forslag fra medlemmer
6. Valg
   1. Valg af kandidater efter behov
   2. Valg af bestyrelse og suppleanter
   3. Valg af revisor(er) efter behov
7. Eventuelt.

Stk. 4 Forslag, der ønskes behandlet på årsmødet, skal være fremsendt til bestyrelsen senest 2 uger før mødets afholdelse.

Stk. 5Forslag skal være stillet af en gruppe på minimum to medlemmer af bydelsforeningen.

Stk. 6Såfremt man øsnker ens kandidatur bekendtgjort overfor medlemmerne, indsendes opstillingen senest en uge før. Det er dog muligt at stille op på selve mødet.

Stk. 7Alle forslag udsendes til medlemmerne senest en uge før mødets afholdelse.

Stk. 8 Indkaldelse til årsmøde sker som minimum til medlemslisten.

§ 8 Ekstraordinært Årsmøde

Stk. 1Ekstraordinært årsmøde indkaldes, såfremt bestyrelsen eller 1/10 af bydelsforeningens medlemmer beslutter dette med angivelse af en ønsket dagsorden.

Stk. 2Indkaldelsen skal ske med minimum 4 ugers varsel. Bestyrelsen indkalder senest 4 uger efter at have modtaget begæring om afholdelse af ekstraordinært årsmøde, eller senest 4 uger efter beslutningen er truffet i bestyrelsen, med angivelse af dagsorden.

**§ 9 Afstemninger og valg**

Stk. 1 Valg af personer til tillidsposter, der rækker ud over det enkelte møde, skal

altid ske skriftligt.

Stk. 2 Ved alle valg stemmes der antalsmæssigt på halvdelen af det antal kandidater der skal vælges plus én. Hvis et ulige antal kandidater skal vælges, rundes der op.

Stk. 3 En anden afstemningsform kan stilles som ændringsforslag til årsmødet.

Hvis dette forslag falder anvendes afstemningsmetoden beskrevet i stk. 2

§ 10 Tegning af Bydelsforeningen

Stk. 1 Bydelsforeningen tegnes af forpersonen plus et bestyrelsesmedlem.  
  
Stk. 2 Bestyrelsen kan meddele yderligere prokura.

Stk. 3 Foreningens regnskab føres af kassereren.

Stk. 4 Ved optagelse af lån og ved køb, salg eller pantsætning af fast ejendom tegnes foreningen af den samlede bestyrelse.

§ 11 Revision af vedtægter

Stk. 1 Bydelsforeningen skal mindst hvert andet år evaluere og eventuelt revidere disse vedtægter for at sikre, at de skaber det fornødne fundament for bydelsforeningens videre udvikling.

Stk. 2Ændringer i nærværende vedtægter kan ske på årsmødet ved 2/3 stemmeflertal.

§ 12 Organisationskultur

Stk. 1Alt arbejde i bydelsforeningen skal foregå i overensstemmelse med Alternativets værdier: Empati, Mod, Gennemsigtighed, Ydmyghed, Humor, Generøsitet.

Stk. 2Aktiviteter i arbejdsgrupper, udvalg og arrangeret af enkeltpersoner koordineres med bydelsforeningens bestyrelse og andre relevante aktive i foreningen.

Stk. 3 Organisationen skal tilstræbe størst mulig mangfoldighed i bestyrelse og alle arbejdsgrupper og udvalg.

Stk. 4 Foreningen skal altid tilstræbe at leve op til 6 debatdogmer:

1. Vi vil gøre opmærksom på både fordele og ulemper.
2. Vi vil lytte mere, end vi vil tale, og vi vil møde vores politiske modstandere der, hvor de er.
3. Vi vil fremhæve de værdier, som ligger bag vores argumenter.
4. Vi vil indrømme, når vi ikke kan svare på et spørgsmål og indrømme, hvis vi har taget fejl.
5. Vi vil være nysgerrige overfor alle dem, vi samtaler og debatterer med.
6. Vi vil åbent og sagligt argumentere for, hvordan Alternativets politiske visioner kan nås.

§ 13 Økonomi

Stk. 1 Regnskabsåret følger kalenderåret.

Stk. 2 Regnskab revideres af den/de valgte revisor/er ved årets udgang og fremlægges ved det ordinære årsmøde.

Stk. 3 Bydelsforeningen må gerne drive indtægtsgivende forretning, der tjener bydelsforeningen og Alternativets formål.

Stk. 4 Bydelsforeningen må gerne modtage frivillige donationer fra medlemmer og interessenter.

Stk. 5 Der kræves ikke særskilt kontingent for at være medlem af bydelsforeningen

§ 14 Hæftelse

Stk. 1 Foreningen hæfter alene med de midler, den har til rådighed. Foreningens medlemmer, herunder bestyrelsen, hæfter ikke personligt for foreningens forpligtelser og har ikke krav på nogen del af foreningens midler.

§ 15 Opløsning

Stk. 1 Foreningen kan opløses når 2/3 af deltagerne i to på hinanden følgende årsmøder, disse værende enten ordinære eller ekstraordinære, stemmer herfor.

Stk. 2 Ved en opløsning af foreningen tilfalder foreningens eventuelle formue et formål, der efter årsmødets vurdering er med til at fremme de værdier som Alternativet bygger på.

*Vedtægterne skal dateres her med dato for vedtagelse. Vedtægterne skal også underskrives af dirigenterne på årsmødet.*

Dato [150516]

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

Referent Dirigent Forperson

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

Menigt medlem Menigt medlem Menigt medlem